SET ปิดเช้ารูด 8 จุด รับปัจจัยตปท. หลังจีนตั้งกำแพงภาษีตอบโต้สหรัฐฯ
SET ปิดเช้ารูด 8 จุด รับปัจจัยตปท. หลังจีนตั้งกำแพงภาษีตอบโต้สหรัฐฯ โดยดัชนีปิดที่ระดับ 1,774.20 จุด ลดลง 8.08 จุด หรือ 0.45% มูลค่าการซื้อขาย 3.21 หมื่นลบ.
3 เม.ย. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (3 เม.ย.) ระดับ 1,774.20 จุด ลดลง 8.08 จุด หรือ 0.45% มูลค่าการซื้อขาย 32,111.68 ล้านบาท
10 หุ้นกดดัชนีเช้านี้

ด้าน นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้คาดว่าจะปรับตัวลงในทิศทางเดียวกับตลาดหุ้นในภูมิภาคเอเชียที่เช้านี้ส่วนใหญ่จะติดลบ 0.5-0.9% ตามตลาดหุ้นสหรัฐฯที่เปิดมาหลังหยุดในวัน Good Friday แล้วปรับตัวลงราว 2-3%
โดยสาเหตุหลัก ๆ มาจากที่จีนได้ตั้งกำแพงภาษีเมื่อวานนี้ ซึ่งรัฐบาลจีนได้ประกาศเรียกเก็บภาษีนำเข้าสินค้าต่างๆจากสหรัฐฯ จำนวน 128 รายการ ซึ่งรวมถึงเนื้อหมูและผลไม้ ในอัตราสูงถึง 25% และยังมีแรงขายหุ้นในกลุ่มเทคโนโลยีอย่างต่อเนื่องด้วย นอกจากนี้ ราคาน้ำมันก็ได้ปรับตัวลง 3%
สำหรับบ้านเรายังต้องติดตามเรื่องสภานิติบัญญัติแห่งชาติ (สนช.) อาจจะยื่นร่างกฏหมายประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร (ส.ส.) ให้ศาลรัฐธรรมนูญพิจารณา เพราะอาจทำให้โรดแมพเลือกตั้งให้เลื่อนออกไปได้ อีกทั้งตลาดฯอาจได้รับแรงกดดันจากกลุ่มแบงก์ จากที่บรรดานักวิเคราะห์เริ่มที่จะปรับลดประมาณการกำไรของกลุ่มแบงก์ลง อันเป็นผลจากการยกเลิกค่าธรรมเนียม และยังมีการปรับลดราคาเป้าหมายของกลุ่มแบงก์ลงด้วย
พร้อมให้แนวรับ 1,770-1,775 จุด ส่วนแนวต้าน 1,790 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT    มูลค่าการซื้อขาย 2,449.47 ล้านบาท ปิดที่ 546 บาท  ลดลง 6 บาท
EA    มูลค่าการซื้อขาย 2,434.64 ล้านบาท ปิดที่  36.25 บาท  ลดลง  2.75 บาท
AOT  มูลค่าการซื้อขาย  2,406.82 ล้านบาท ปิดที่  69 บาท  เพิ่มขึ้น   1.50 บาท
CPALL    มูลค่าการซื้อขาย  1,926.52 ล้านบาท ปิดที่ 87.50 บาท  ราคาไม่เปลี่ยนแปลง
TRUE    มูลค่าการซื้อขาย  1,783.18 ล้านบาท ปิดที่  7.30 บาท  เพิ่มขึ้น  0.10 บาท
 